Ego Nicola domina de Poile notum facio omnibus presentes litteras inspecturis quod, bonæ memoriæ, Guillelmus de Baleus miles, dominus et maritus meus, in ultima voluntate sua, dedit et concessit in puram et perpetuam elemosinam Deo et ecclesiæ Beati Stephani diuionensis, pro remedio animæ suæ et antecessorum suorum, et pro anniuersario suo in eadem ecclesia singulis annis in perpetuum faciendo, medietatem quam habebat in furno de Vilers subtus Poile, libere et pacifice possidendam, et ea libertate et eo usuagio ignis et nemoris in quibus illam medietatem tenebat; quam elemosinam prædictam pro me et meis heredibus presentibus et futuris laudo et approbo et ratam ac firmam habere promitto perpetuo, et eam ecclesiæ prædictæ Beati Stephani contra omnes perpetuo garantire; huic autem collationi elemosinæ prædictæ præsentes fuerunt Simona domina de Boneni, Theobaldus dominus de Beauueoir, Robelotus de Flame, et ego similiter præsens fui; præterea ego, dictam medietatem furni ad amodiationem retinui ab abbate et conuentu ecclesiæ Beati Stephani diuionensis a die præterita anniuersarii dicti mariti mei videlicet a vicesima die intrante octobri super præterito usque ad annum pro sexaginta solidis diuionensibus quos eis iam persolui, sic deinceps annuatim pro sexaginta solidis retinebo ab ipsis ad amodiationem dictam medietatem furni quantum eis et mihi placuerit. In cuius rei testimonium præsentibus litteris sigillum meum apposui. Actum anno Domini millesimo, ducentesimo, quadragesimo, septimo, mense februario.